bluuebunny/crossref_metadata_2025 huggingface dataset:
Fabrication and analysis of heterostructure field effect transistors based on AlN and InN
Authors: Ζερβός Χρήστος
Published: September 2021

Στην διδακτορική διατριβή διερευνήθηκαν οι δυνατότητες απόδοσης τρανζίστορ καινοτόμων ετεροδομών που βασίζονται σε στρώμα φραγμού AlN και κανάλι InN. Στο πρώτο στάδιο, μελετήθηκαν συστηματικά τα χαρακτηριστικά διατάξεων της διπλής ετεροδομής AlN/GaN/AlN. Παρατηρήθηκε αύξηση της συγκέντρωσης των ηλεκτρονίων από 6.8 x 1012 έως 2.1 x 1013 cm-2 με αύξηση του πάχους του άνω φραγμού AlN από 2.2 και 4.5 nm, ενώ το μέγιστο dc ρεύμα των τρανζίστορ που μετρήθηκε ήταν 1.1 Α/mm για πάχη 3.0 και 3.7 nm. Τα τρανζίστορ με πάχος 3.0 nm AlN επέδειξαν τα καλύτερα ηλεκτρικά χαρακτηριστικά (διαγωγιμότητα, ρεύμα διαρροής, τάση κατάρρευσης). Ειδικά, η τάση κατάρρευσης παρουσίασε πολύ υψηλότερη τιμή (70 V), σε σχέση με την αντίστοιχη τιμή που μετρήθηκε (26 V) σε τρανζίστορ που βασίστηκαν σε μία απλή AlN/GaN δομή, εξαιτίας του πιο αποτελεσματικού περιορισμού των ηλεκτρονίων στο κανάλι. Η μικρή αστάθεια ρεύματος (~15%) που παρατηρήθηκε σε όλα τα τρανζίστορ αποδόθηκε στην παγίδευση ηλεκτρονίων σε περιοχές κάτω από την επιμετάλλωση της πύλης. Σε επόμενο στάδιο, μελετήθηκε ο σχηματισμός επαφών MIS και τρανζίστορ σε ετεροδομή με χαλαρωμένο κανάλι InN πάνω σε στρώμα προσαρμογής GaN, με χρήση στρώματος διηλεκτρικού SiNx που εναποτέθηκε απευθείας (in-situ) μέσω της τεχνικής PAΜΒΕ πάνω στην επιφάνεια του InN. Στην περίπτωση πολύ λεπτού στρώματος InN πάχους 2 nm, οι διατάξεις MIS επέδειξαν μονωτικά χαρακτηριστικά και δυνατότητα πλήρους απογύμνωσης του καναλιού InN. Τα τρανζίστορ παρουσίασαν μέγιστο ρεύμα 60 mA/mm και τάση κατωφλίου -9.5 V και -15 V, για δύο διαφορετικά πάχη SiNx, 5 και 10 nm, αντίστοιχα. Αύξηση του πάχους του InN, από 4 έως 10 nm, είχε ως αποτέλεσμα την αύξηση του μέγιστου ρεύματος των τρανζίστορ από 0.5 A/mm έως 1.2 Α/mm, αντίστοιχα, αλλά παρατηρήθηκε δυσκολία στον πλήρη έλεγχο του ρεύματος στο κανάλι εξαιτίας των πολύ υψηλών συγκεντρώσεων των ηλεκτρονίων. Η in-situ εναπόθεση διηλεκτρικού SiNx, σαν στρώμα αδρανοποίησης της επιφάνειας και διηλεκτρικό πύλης, διερευνήθηκε και στην περίπτωση της διπλής ετεροδομής ΑlN/GaN/AlN (με 1 nm GaN cap). Μετρήσεις χωρητικότητας–τάσης σε Schottky διόδους (χωρίς SiNx) και διατάξεις MIS, έδειξαν πολύ υψηλή αύξηση στην συγκέντρωση των ηλεκτρονίων στο κανάλι από 1.6 x 1013 cm-2 σε 4.0 x 1013 cm-2, αντίστοιχα, και ανάλογη αύξηση στα ρεύματα των τρανζίστορ για μηδενική τάση πύλης. Η απόδοση όμως των MIS τρανζίστορ περιορίστηκε από προβλήματα υψηλής διαρροής και αστάθειας ρεύματος εξαιτίας της ύπαρξης μεγάλης πυκνότητας καταστάσεων παγίδων στο SiNx.
Human activity recognition using conditional random fields and privileged information
Authors: Βρίγκας Μιχαήλ
Published: September 2021

Η διατριβή ασχολείται με το πρόβλημα της αναγνώρισης της ανθρώπινης δραστηριότητας από εικονοσειρές και απλές εικόνες, το οποίο ανήκει στην ευρύτερη περιοχή της υπολογιστικής όρασης. Για την επίλυση του προβλήματος χρησιμοποιήθηκαν τα υπό συνθήκη τυχαία πεδία συνδυάζοντας δεδομένα από πολλαπλές πηγές. Επιπλέον, προτάθηκε μια καινούρια μέθοδος ταξινόμησης που βασίζεται στην προνομιακή πληροφορία, η oποία δίδεται ως επιπλέων είσοδος στο μοντέλο και είναι διαθέσιμη μόνο στην φάση της εκπαίδευσης αλλά όχι στην φάση του ελέγχου. Τα πειραματικά αποτελέσματα δείχνουν ότι αυτού του είδους η πληροφορία βοηθά στο να δημιουργήσουμε έναν ισχυρότερο ταξινομητή απ' ότι κάποιος θα μάθαινε χωρίς αυτήν, ενώ αυξάνει σημαντικά την ακρίβεια της αναγνώρισης του μοντέλου.
Ανάσχεση προόδου όξινης απορροής σε θειούχα ορυκτά με χρήση φωσφορικών και πυριτικών επικαλύψεων
Authors: Κόλλιας Κωνσταντίνος
Published: September 2021

Η όξινη απορροή μεταλλείων είναι ένα από τα σημαντικότερα περιβαλλοντικά προβλήματα της μεταλλευτικής βιομηχανίας και σχετίζεται με την οξείδωση θειούχων ορυκτών (κυρίως σιδηροπυρίτη, FeS2) σε ενεργές και εγκαταλελειμμένες μεταλλευτικές θέσεις. Μια από τις τεχνολογίες που έχουν προταθεί για την ανάσχεση του φαινομένου της οξείδωσης στηρίζεται στη δημιουργία προστατευτικού επιφανειακού στρώματος γύρω από τους κόκκους των θειούχων ορυκτών (γνωστή ως τεχνική μικροεγκλωβισμού) με τη χρήση κατάλληλων χημικών προσθέτων. Στην παρούσα διδακτορική διατριβή μελετήθηκε ο σχηματισμός τεχνητών επικαλύψεων για την ανάσχεση της οξείδωσης θειούχων ορυκτών, χρησιμοποιώντας ως κύριους παράγοντες ανάπτυξης επικαλύψεων άλατα φωσφορικών και πυριτικών οξυανιόντων με την ταυτόχρονη παρουσία οξειδωτικού μέσου (Η2Ο2). Η έρευνα πραγματοποιήθηκε σε συμπυκνώματα σιδηροπυρίτη (Py) και αρσενοπυρίτη (AsPy) από την περιοχή των Μεταλλείων Κασσάνδρας. Η μελέτη των επιστρώσεων βασίστηκε στην: (i) κατεργασία σχηματισμού επίστρωσης με συστηματική παρακολούθηση της ποιότητας της υδατικής φάσης (στάδιο σχηματισμού επίστρωσης), (ii) παρατήρηση/ανάλυση των κόκκων με υγρές χημικές μεθόδους και μικροσκοπικές/φασματοσκοπικές τεχνικές (στάδιο εξέτασης επίστρωσης), (iii) έκπλυση των κόκκων με διάλυμα H2O2 για να ελεγχθεί η σταθερότητά τους υπό οξειδωτικές συνθήκες (στάδιο οξειδωτικής έκπλυσης). Οι αποτελεσματικότερες επιστρώσεις, που προέκυψαν κατά τα προηγούμενα στάδια, αξιολογήθηκαν με δοκιμές σε κελιά υγρασίας.
Όψεις θυματοποίησης στα εγκλήματα κατά του περιβάλλοντος
Authors: Παπανικολάου Πελαγία
Published: September 2021

Η διδακτορική διατριβή έχει ως σκοπό να διερευνήσει το περιβαλλοντικό εγκληματικό φαινόμενο, μέσα όμως, από την ειδικότερη διάσταση του θύματος και των όψεων που αυτό εμφανίζει
Τραυλισμός (βατταρισμός) και ειδική αναπτυξιακή διαταραχή του λόγου και της ομιλίας σε παιδιά προσχολικής ηλικίας
Authors: Πετράκη Ειρήνη
Published: September 2021

Εισαγωγή: Ο τραυλισμός στην προσχολική ηλικία αποτελεί μία σύνθετη και πολυδιάστατη νευροαναπτυξιακή διαταραχή που σχετίζεται με την παραγωγή της ομιλίας, επηρεάζεται από βιολογικούς, περιβαλλοντικούς, γλωσσικούς και συναισθηματικούς παράγοντες και συχνά συνυπάρχει με την ειδική αναπτυξιακή διαταραχή του λόγου και της ομιλίας. Υπάρχει μία υποκατηγορία παιδιών που παρουσιάζουν ταυτόχρονα δυσκολία στη ροή της ομιλίας καθώς και δυσκολία σε άλλους τομείς του λόγου και της ομιλίας όπως στη φωνολογία, τη σημασιολογία και τη σύνταξη.Μεθοδολογία: Η παρούσα μελέτη έχει ως γενικό σκοπό τη διερεύνηση της σχέσης ανάμεσα στον τραυλισμό και την ειδική αναπτυξιακή διαταραχή του λόγου και της ομιλίας στην προσχολική ηλικία. Το δείγμα της παρούσας μελέτης αποτελούνταν από τρεις ομάδες: την ομάδα με τραυλισμό (Τ) (Ν=20), την ομάδα με τραυλισμό και ειδική αναπτυξιακή διαταραχή του λόγου και της ομιλίας (Τ/ΕΑΔ) (Ν=21) και την ομάδα με ειδική αναπτυξιακή διαταραχή στο λόγο και την ομιλία (ΕΑΔ) (Ν=25). Οι ηλικίες των παιδιών του δείγματος κυμαίνονταν από 4;0-6;0 ετών (Τ: Μ.Η.: 5;1 έτη, ΤΑ=0,6 έτη) (Τ/ΕΑΔ: Μ.Η. 4;9 έτη, ΤΑ=0,7 έτη) (ΕΑΔ: Μ.Η.: 5,0 έτη, ΤΑ=0,7 έτη). Αποτελέσματα: Τα παιδιά με Τ και τα παιδιά με Τ/ΕΑΔ παρουσίαζαν την ίδια σοβαρότητα και τα ίδια χαρακτηριστικά αναφορικά με τον τραυλισμό τους. Ως προς το λόγο και την ομιλία, τα παιδιά με Τ/ΕΑΔ και τα παιδιά με ΕΑΔ παρουσίαζαν ελλείμματα μόνο στον τομέα της φωνολογίας. Το προφίλ των παιδιών με Τ και αυτό των παιδιών με Τ/ΕΑΔ διέφερε ως προς το ιστορικό, την αιτιολογία και την έκβαση των δυσκολιών. Τα παιδιά με Τ φάνηκε να καταφέρνουν να ξεπερνούν τον τραυλισμό τους ευκολότερα με λογοθεραπεία συγκριτικά με τα παιδιά με Τ/ΕΑΔ. Τέλος, δεν υπήρξαν διαφορές ως προς την έκβαση των δυσκολιών αναφορικά με το φύλο μεταξύ των παιδιών με Τ και των παιδιών με Τ/ΕΑΔ. Συζήτηση: Η βιβλιογραφία αναφέρει ότι υπάρχει μία υποκατηγορία παιδιών προσχολικής ηλικίας που αντιμετωπίζει τόσο τραυλισμό όσο και ειδική αναπτυξιακή διαταραχή του λόγου και της ομιλίας με κυριότερες δυσκολίες στον τομέα της φωνολογίας αλλά το συγκεκριμένο θέμα χρειάζεται να διερευνηθεί περισσότερο. Ενώ η σοβαρότητα και τα χαρακτηριστικά του τραυλισμού φαίνεται να ομοιάζουν ανάμεσα στα παιδιά με τραυλισμό και στα παιδιά με τραυλισμό και ειδική αναπτυξιακή διαταραχή του λόγου και της ομιλίας, το ιστορικό, η αιτιολογία, η συννοσηρότητα με άλλες αναπτυξιακές διαταραχές και η έκβαση φαίνεται να διαφέρουν. Σε επίπεδο πρόληψης, αξιολόγησης, παρέμβασης και έρευνας θα πρέπει να προσεγγίζονται διαφορετικά τα παιδιά μόνο με τραυλισμό και τα παιδιά με τραυλισμό και συνοδές διαταραχές στο λόγο και την ομιλία.
Οργάνωση των χώρων ταφής στην αρχαία Μακεδονία
Authors: Κακαμανούδης Αναστάσιος
Published: September 2021

Αντικείμενο της διατριβής αποτελεί η μελέτη της οργάνωσης των χώρων ταφής στην αρχαία Μακεδονία κατά την 1η χιλιετία π.Χ. Συγκεκριμένα, σε αυτή παρουσιάζονται και πραγματεύονται αναλυτικά 77 νεκροταφεία της Μακεδονίας, κατανεμημένα σε οκτώ επί μέρους γεωγραφικές υποενότητες (δυτική Μακεδονία, Πιερία, Βοττιαία, Αλμωπία, περιοχή Αξιού, περιοχή Θερμαϊκού κόλπου, Χαλκιδική, ανατολική Μακεδονία). Η σύνθεση των δεδομένων επιχειρείται ανά χρονολογική περίοδο (πρώιμη eποχή σιδήρου - πρώιμη αρχαϊκή (1000-600 π.Χ.), αρχαϊκή (600-480 π.Χ.), κλασική (480-350 π.Χ.) και ύστερη κλασική – ελληνιστική (350-150 π.Χ.). Στόχος της ευρείας αυτής γεωγραφικής και χρονολογικής προσέγγισης, είναι να προκύψει μια αντιπροσωπευτική εικόνα για κάθε επί μέρους εξεταζόμενη περιοχή και περίοδο, με παράλληλη ανίχνευση κοινών στοιχείων και διαφοροποιήσεων ανάμεσα στις εξεταζόμενες περιοχές, αλλά και για τον χώρο της Μακεδονίας στο σύνολο του. Οι βασικές θεματικές ενότητες που εξετάζονται είναι η ένταξη των νεκροταφείων στο ευρύτερο τοπίο και η χωρική τους σχέση με τους οικισμούς, το μέγεθος και η διάρκεια χρήσης τους, η διάταξη και ανάπτυξη των τάφων σε επίπεδο νεκροταφείου, η χρήση των ταφικών τύμβων,οι κανόνες προσανατολισμού, τα δημογραφικά στοιχεία, οι ταφικές πρακτικές και η τυπολογία, η κτέριση και σήμανση των τάφων, καθώς και οι μη ταφικές κατασκευές εντός των χώρων ταφής. Επιπρόσθετα, στα γενικότερα ζητήματα που εξετάζονται στα πλαίσια της μελέτης περιλαμβάνονται η ύπαρξη ταφικών συστάδων με διακριτό χαρακτήρα και περιορισμένη προσβασιμότητα εντός των ευρύτερων νεκροταφείων, οι κοινωνικοί ρόλοι και ιδιότητες που προβάλλονται μέσα από τις ταφικές πρακτικές και η σύνδεση των στοιχείων που προκύπτουν από τη μελέτη των χώρων ταφής με την εκάστοτε κοινωνική πραγματικότητα.
Οι νεολιθικές εγκαταστάσεις από την 7η ως την 5η π.Χ. χιλιετία στις λεκάνες του Αξιού και του Μοράβα
Authors: Κώτσος Σταύρος
Published: September 2021

Η μελέτη αντιμετωπίζει τον χώρο των κεντρικών Βαλκανίων ως μια γεωγραφική ενότητα, στην οποία διακινούνται ιδέες, υλικά και άνθρωποι. Η προσέγγιση των ζητημάτων που πραγματεύονται, γίνεται μέσω παραμέτρων όπως είναι η γεωγραφική κατανομή, το περιβάλλον, η οικονομία, η οργάνωση του χώρου, η αρχιτεκτονική και τα στοιχεία του υλικού πολιτισμού. Από την ανάλυση των δεδομένων, φαίνεται ότι νεολιθικές εγκαταστάσεις κατά την Αρχαιότερη Νεολιθική έχουν μικρή έκταση και εντοπίζονται σε λοφώδεις περιοχές και στις λεκάνες που σχηματίζονται στις ημιορεινές περιοχές από την Πιερία μέχρι και την κεντρική Σερβία. Μεταξύ αυτών παρατηρούνται σημαντικές ομοιότητες στον υλικό πολιτισμό, αλλά και στην οικονομία τους, υποδηλώνοντας ίσως κάποιες επαφές και μετακινήσεις με αμφίδρομη κατεύθυνση. Από το 6300 ως το 6100 π.Χ. στην νότια λεκάνη του Αξιού παρατηρείται μικρή αύξηση των νεολιθικών εγκαταστάσεων και η υιοθέτηση των υπέργειων κατασκευών. Προβληματική είναι η απουσία εγκαταστάσεων αυτής της περιόδου στην Πελαγονία (ΠΓΔΜ), όπου μόνο μια θέση ίσως θα μπορούσε να ενταχθεί σε αυτήν την περίοδο. Σημαντική αύξηση των εγκαταστάσεων διαπιστώνεται μετά το 6100 π.Χ. οπότε νεολιθικές κοινότητες εγκαθίστανται σχεδόν σε όλες τις λεκάνες, από τις ακτές του βόρειου Αιγαίου μέχρι και τις παραδουνάβιες περιοχές. Όσον αφορά την τοποθεσία των οικισμών αυτής της περιόδου, διαπιστώνεται πολυμορφία με την επικράτηση όμως εκείνων που βρίσκονται στις πλαγιές των ομαλών λόφων που περιβάλλουν τις λεκάνες. Σε κάποιες περιοχές οι εγκαταστάσεις βρίσκονται και σε πεδινά εδάφη τα οποία σε μεγάλο μέρος τους καλύπτονταν από βάλτους. Οι κοινότητες αυτές αν και παρουσιάζουν κάποια κοινά χαρακτηριστικά στον υλικό πολιτισμό τους, έχουν σημαντικές διαφορές στην οργάνωση του χώρου, την αρχιτεκτονική και τον υλικό πολιτισμό τους. Φαίνεται ότι από αυτήν την περίοδο και μετά αρχίζουν να σχηματίζονται διαφορετικές τοπικές πολιτισμικές ταυτότητες. Οι σημαντικότερες διαφοροποιήσεις όμως μεταξύ των δύο μεγάλων λεκανών του Αξιού και του Μοράβα, διαπιστώνονται κατά τη Νεότερη Νεολιθική (5300-4600 π.Χ.) και αφορούν σχεδόν όλους τους τομείς που εξετάστηκαν. Κατά την περίοδο αυτή ενώ στη λεκάνη του Αξιού παρατηρείται μια πολιτιστική πολυμορφία, αντίθετα στη λεκάνη του Μοράβα σε όλες τις εγκαταστάσεις επαναλαμβάνονται τα ίδια χαρακτηριστικά με μικρές διαφοροποιήσεις μεταξύ των οικισμών, δίνοντας την εντύπωση της ύπαρξης στενών επαφών, που περιορίζονται σε αυτήν την γεωγραφική ενότητα και μόνο κάποια στοιχεία διαχέονται σε όμορες περιοχές. Στις δύο μεγάλες γεωγραφικές περιοχές που εξετάστηκαν, τα βιοαρχαιολογικά κατάλοιπα δείχνουν σημαντικές διαφορές στην προτίμηση των εκτρεφόμενων ειδών, αλλά και κάποιες ομοιότητες ως προς τα είδη που καλλιεργούσαν οι κοινότητες.Από τη διακίνηση κάποιων προϊόντων όπως είναι ο οψιανός των Καρπαθίων, ο ξανθός πυριτόλιθος και τα κοσμήματα από όστρεο spondylus φαίνεται ότι υπήρχαν δίκτυα ανταλλαγών που συνέδεαν τις βόρειες ακτές του Αιγαίου με τις παραδουνάβιες περιοχές και βορειότερα, ειδικά κατά τη Νεότερη Νεολιθική.
Development of a CO2 emissions quantification tool for road transport – connecting detailed vehicle simulation and macro emission tools
Authors: Τσιακμάκης Στέφανος
Published: September 2021

Οι εκπομπές CO2 από την οδική κυκλοφορία έχουν ολοένα μεγαλύτερη σημασία στη συζήτηση για την κλιματική αλλαγή. Διάφορα μοντέλα και πρακτικές εφαρμόζονται σήμερα για την εκτίμηση της επίδρασης τεχνολογικών και πολιτικών επιλογών στην κατανάλωση καυσίμου επιβατικών οχημάτων και στην ενεργειακή αξιολόγηση συστημάτων μεταφοράς, ωστόσο, αυτά, είτε δεν διαθέτουν την απαιτούμενη ακρίβεια στο τελικό αποτέλεσμα, είτε χρειάζονται ένα επίπεδο λεπτομέρειας στις παραμέτρους εισόδου που απαγορεύει τις προσομοιώσεις σε μεγάλη κλίμακα ή/και τον συνδυασμό με άλλα μοντέλα ή λογισμικά, όπως μοντέλα προσομοίωσης κυκλοφορίας, μοντέλα υπολογισμού κόστους κ.α.. Υπό αυτό το πρίσμα, η παρούσα διδακτορική διατριβή στοχεύει στο συνδυασμό προσεγγίσεων προσομοίωσης κατανάλωσης καυσίμου οχημάτων, όπως αυτά χρησιμοποιούνται σε αναλυτικά μοντέλα προσομοίωσης, με εμπειρικές σχέσεις που προκύπτουν από τον συνδυασμό και την ανάλυση δεδομένων μετρήσεων και άλλων διαθέσιμων δεδομένων, σε ένα ολοκληρωμένο, ευέλικτο και ακριβές εργαλείο, το οποίο επιτρέπει την αξιολόγηση της επίπτωσης σύγχρονων τεχνολογιών και πολιτικών επιλογών στην κατανάλωση καυσίμου επιβατικών οχημάτων. Το συγκεκριμένο εργαλείο χρησιμοποιείται κυρίως για την υποστήριξη και την εκτίμηση της επίπτωσης της μετάβασης από το μέχρι πρότινος ισχύον πρωτόκολλο μέτρησης το οποίο εφαρμόζεται στην έγκριση τύπου κατανάλωσης καυσίμου και εκπομπών CO2 επιβατικών οχημάτων στην Ευρώπη, το NEDC, στο νέο, το οποίο αναπτύχθηκε από τα Ηνωμένα Έθνη και ξεκίνησε να εφαρμόζεται στην ευρωπαϊκή νομοθεσία από το Σεπτέμβριο του 2017, το WLTP. Επιπλέον, το εργαλείο εφαρμόζεται για την εκτίμηση της επίπτωσης των αλλαγών της σχετικής νομοθεσίας οι οποίες αφορούν οχήματα χαμηλών εκπομπών (ηλεκτρικά, κ.α.), και, τέλος, για την αναπαραγωγή δεδομένων εκπομπών υπό πραγματικές συνθήκες οδήγησης, τα οποία συλλέχθησαν μέσω φορητών συστημάτων μέτρησης εκπομπών (PEMS).
Προστασία της ιδιωτικότητας στην δημοσίευση μη σχεσιακών δεδομένων
Authors: Γκουντούνα Όλγα
Published: September 2021

Η παρούσα διδακτορική διατριβή πραγματεύεται ζητήματα προστασίας της ιδιωτικότητας σε δημοσιεύσεις μη σχεσιακών δεδομένων. Η σχετική έρευνα αφορά σε ανάπτυξη και υλοποίηση αλγορίθμων οι οποίοι τροποποιούν τα προς δημοσίευση δεδομένα κατά τέτοιο τρόπο ώστε να μην αποκαλύπτεται η ταυτότητα των εγγραφών και η ευαίσθητη πληροφορία των ατόμων.Μεγάλο εύρος καθημερινών ανθρώπινων δραστηριοτήτων όπως οι ιατρικές εξετάσεις, οι αγορές μέσω πιστωτικών καρτών, οι ιστοσελίδες κοινωνικής δικτύωσης, η χρήση μηχανών αναζήτησης στο διαδίκτυο, κτλ. προκαλούν την καταγραφή πληροφορίας. Η δημοσίευση ή διανομή αυτή των δεδομένων θέτει σε κίνδυνο την ιδιωτικότητα των χρηστών, καθώς ακόμα και μετά την απαλοιφή μόνοτων μοναδικών αναγνωριστικών (ΑΦΜ, ονοματεπώνυμο), συνδυασμοί άλλων γνωρισμάτων (π.χ.φύλο, ηλικία, ΤΚ) μπορεί να είναι σπάνιοι και να λειτουργήσουν ως ψευδο-αναγνωριστικά,αποκαλύπτοντας την ταυτότητα των εγγραφών. Σκοπός των μεθόδων ανωνυμοποίησης είναι να αποφευχθεί η ταυτοποίηση εγγραφών από κακόβουλους επιτιθέμενους, ώστε να μην μπορεί να αποκαλυφθεί ευαίσθητη πληροφορία ατόμων. Αυτό επιτυγχάνεται με μετασχηματισμό των δεδομένων ώστε να μην είναι δυνατή η παραβίαση κάποιας εγγύησης ιδιωτικότητας. Η διαδικασία αυτή επιφέρει κάποια απώλεια πληροφορίας στα τελικά δεδομένα διότι αποκρύπτει ή αλλοιώνει μέρος τηςπληροφορίας των ψευδο-αναγνωριστικών. Οι αλγόριθμοι ανωνυμοποίησης έχουν ως στόχο την εύρεση της χρυσής τομής ανάμεσα στην προστασία της ιδιωτικότητας και στην χρησιμότητα των δεδομένων. Στη σχετική βιβλιογραφία έχουν γίνει πολλά βήματα στην προστασία της ιδιωτικότηταςσχεσιακών δεδομένων. Στα πλαίσια της παρούσας διατριβής επικεντρωνόμαστε στην ανωνυμοποίηση (α) δεδομένων με δενδρική δομή, όπως είναι τα XML δεδομένα αλλά και οι σχεσιακές βάσεις με πολλούς πίνακες που συνδέονται μεταξύ τους με ξένα κλειδιά, (β) δεδομένων με δομή γράφου με έμφαση στα διασυνδεδεμένα δεδομένα και ειδικά τα δεδομένα RDF λόγω της ευρείας διάδοσής τους στον Παγκόσμιο Ιστό, και (γ) αραιών πολυδιάστατων δεδομένων χωρίς δομή που αποτελούνται από σύνολα συνεχών αριθμητικών τιμών, όπως π.χ. τα οικονομικά δεδομένα από σύνολα πληρωμών ή αγορών από πιστωτικές κάρτες. Επίσης, μελετήθηκαν διαφορετικά μοντέλα επίθεσης, όπως (i) το σενάριο όπου συναθροιστική γνώση των αριθμητικών τιμών των γνωρισμάτων κάποιας εγγραφής δεδομένων (π.χ. άθροισμα, μέσος όρος) μπορεί να χρησιμοποιηθεί για να γίνει ταυτοποίησή της, και (ii)πιο πολύπλοκα σενάρια επίθεσης που περιλαμβάνουν την γνώση πολλαπλών συναρτήσεων που καθεμία ορίζεται πάνω σε οποιοδήποτε υποσύνολο των πραγματικών τιμών των γνωρισμάτων μιας εγγραφής.
Μοντελοποίηση καναλιού και αξιολόγηση επίδοσης ασύρματων επίγειων και δορυφορικών συστημάτων επικοινωνιών νέας γενιάς υψηλών ταχυτήτων
Authors: Κουρόγιωργας Χαρίλαος
Published: September 2021

Το αντικείμενο της Διδακτορικής Διατριβής ανήκει στη γνωστική περιοχή των Ασυρμάτων και Δορυφορικών Επικοινωνιών. Πιο συγκεκριμένα αφορά τη μοντελοποίηση του καναλιού για τα νέας γενιάς ασύρματα επίγεια και δορυφορικά δίκτυα υψηλών ταχυτήτων καθώς και η αξιολόγηση της επίδοσης αυτών. Η χρήση υψηλών συχνοτήτων (πάνω από 20 GHz) σε ασύρματα επίγεια και δορυφορικά δίκτυα προσφέρουν υψηλό εύρος ζώνης και επομένως υψηλές ταχύτητες μετάδοσης δεδομένων. Στις υψηλές συχνότητες, τα φυσικά φαινόμενα που λαμβάνουν χώρα στην τροπόσφαιρα επηρεάζουν την ισχύ του λαμβανόμενου σήματος και θέτουν το σύστημα σε αποκοπή. Γι’ αυτό το λόγο, στο πλαίσιο της Διδακτορική Διατριβής προτείνονται, μελετώνται και σχεδιάζονται πληθώρα καινοτόμων μεθοδολογιών μοντελοποίησης καναλιού για τις απώλειες της ισχύς και τις χρονικές μεταβολές του σήματος σε περίπτωση παρουσίας βροχόπτωσης και λόγω του στροβιλισμού στην τροπόσφαιρα τόσο όσον αφορά στα στατιστικά χαρακτηριστικά πρώτης τάξης (π.χ. Συνάρτηση Πυκνότητας Πιθανότητας) και δεύτερης τάξης (Φάσμα ισχύος, αυτοσυσχέτιση). Τέλος, αξιολογείται η επίδοση ενός μεγάλου αριθμού ασυρμάτων και δορυφορικών δικτύων νέας γενιάς υπολογίζοντας τη πιθανότητα αποκοπής και τη χωρητικότητα αποκοπής.
Η σημασία αναγνώρισης και αξιοποίησης των φιλοσοφιών της εκπαίδευσης ενηλίκων
Authors: Παπαδήμα Γενοβέφα
Published: September 2021

Η σημασία που αποδίδει η σύγχρονη κοινωνία στην εκπαίδευση ενηλίκων καθιστά αναγκαίο από την πλευρά του εκπαιδευτή, να έχει επίγνωση του ευρύτερου φιλοσοφικού πλαισίου που διέπει τη σκέψη του, τις επιλογές του και τις πρακτικές που ακολουθεί κατά την εκπαιδευτική διαδικασία. Η παρούσα Διδακτορική Διατριβή έχει ως σκοπό να αναδείξει (α) την αναγκαιότητα σύνδεσης της εκπαιδευτικής φιλοσοφίας με την πράξη παρουσιάζοντας τις εκπαιδευτικές φιλοσοφικές θεωρίες που άπτονται στο γνωστικό πεδίο αναφοράς, την εκπαίδευση ενηλίκων, (β) τις δύο αντικρουόμενες, τόσο στη βιβλιογραφία όσο και στην εκπαιδευτική πρακτική, θεωρίες, τον συμπεριφορισμό και τον εποικοδομητισμό και (γ) τη δυνατότητα συνύπαρξης δύο ή και περισσοτέρων εκπαιδευτικών φιλοσοφιών στο πεδίο της εκπαίδευσης ενηλίκων, σε σχέση με τέσσερις παραμέτρους: την εκπαίδευση/ μάθηση, τη διαδικασία της διδασκαλίας, τον ρόλο του εκπαιδευτή, τον ρόλο του εκπαιδευομένου, μέσω έρευνας. Η συνεισφορά της είναι η ανάδειξη της αναγκαιότητας επίγνωσης της εκπαιδευτικής φιλοσοφίας που ασπάζεται ο εκπαιδευτής σε διάφορους τομείς της εκπαίδευσης, όπως η διαδικασία μάθησης, η διαδικασία διδασκαλίας, ο εκπαιδευτής και ο εκπαιδευόμενος. Η Διατριβή είναι χωρισμένη σε δύο μέρη: το θεωρητικό και το ερευνητικό. Το πρώτο μέρος, που αποτελεί το θεωρητικό υπόβαθρο της Διατριβής περιλαμβάνει δύο κεφάλαια. Στο κεφάλαιο 1 παρουσιάζεται το πεδίο αναφοράς, η εκπαίδευση ενηλίκων και η αναγκαιότητα επίγνωσης από την πλευρά του εκπαιδευτή σε ποια εκπαιδευτική φιλοσοφική θεωρία ανήκει καθώς και οι πέντε εκπαιδευτικές φιλοσοφικές θεωρίες: ο φιλελευθερισμός, ο προοδευτισμός, ο ανθρωπισμός, ο συμπεριφορισμός και ο εποικοδομητισμός. Στο κεφάλαιο 2 που ακολουθεί συγκρίνονται οι δύο τελευταίες. Τόσο η παρουσίαση των πέντε θεωριών όσο και η σύγκριση των δύο εξ αυτών γίνεται με βάση τέσσερις πυλώνες: τη διαδικασία μάθησης, τη διαδικασία διδασκαλίας, τον εκπαιδευτή και τον εκπαιδευόμενο.Το δεύτερο μέρος της Διατριβής, το ερευνητικό, αναπτύσσεται στο 3ο κεφάλαιο. Πρόκειται για την παρουσίαση μιας έρευνας που διεξήχθη σε 421 ενεργούς εκπαιδευτές ενηλίκων σε διάφορες πόλεις της Ελλάδας κατά την περίοδο 2014-2015. Το ερευνητικό εργαλείο που χρησιμοποιήθηκε είναι το ερωτηματολόγιο της Lorraine Zinn, “Philosophy of Adult Education” (PAEI, 1991). Τα αποτελέσματα έδειξαν ότι παράγοντες όπως φύλο και το επίπεδο μόρφωσης του κάθε εκπαιδευτή ενηλίκων δεν είχαν καμία επίδραση όσον αφορά στην επιλογή της εκπαιδευτικής φιλοσοφίας που ασπαζόταν. Αντίθετα, διαπιστώθηκε ότι η εκπαιδευτική φιλοσοφία που ασπάζεται ο εκπαιδευτής τον επηρεάζει όσον αφορά τη διαδικασία μάθησης, τη διαδικασία διδασκαλίας, τον ρόλο που αποδίδει στον ίδιο αλλά και στους εκπαιδευομένους του. Μάλιστα προέκυψε ότι, ενώ μπορεί κάποιος να ασπάζεται μια εκπαιδευτική φιλοσοφία, «πίσω» από αυτήν να υπάρχει πιθανότητα να κρύβεται κάποια άλλη ή κάποιο μείγμα φιλοσοφικών θεωριών που συνθέτουν την όλη του εικόνα.
Επενδύσεις για την εξασφάλιση ασφαλών και υγιεινών συνθηκών εργασίας στις ελληνικές επιχειρήσεις
Authors: Γιοβάνης Νικόλαος
Published: September 2021

Ο κύριος σκοπός της έρευνας της διατριβής ήταν η εκτίμηση των επενδυτικώναποφάσεων για την καλυτέρευση των συνθηκών εργασίας στην εταιρία. Πως δηλαδή οιεπενδυτές- επιχειρηματίες και κάτω από ποιο πρίσμα εξετάζουν και τελικά προκρίνουνεπενδύσεις οι οποίες έχουν ως σκοπό την βελτίωση των συνθηκών εργασίας στην εταιρία τουςκαι ποιοι είναι οι βασικοί παράγοντες της λήψης αυτών των αποφάσεων. Παράλληλα στηνέρευνα διερευνώνται και τέσσερεις άλλοι επιμέρους στόχοι που αφορούν την επενδυτικήσυμπεριφορά των Ελλήνων επιχειρηματιών σε σχέση με την αναβάθμιση των συνθηκών ΥΑΕ:α)Ποια είναι τα βασικά προβλήματα και οι δυσκολίες που δημιουργούνται για τηνεξασφάλιση των καλών συνθηκών εργασίας όσον αφορά τις επενδύσεις πουπραγματοποιούνται γι’ αυτές, σε συνδυασμό με τις αντικειμενικές δυσκολίες πουδημιουργούνται από την ίδια τη φύση τους. β) Τηρούνται και εφαρμόζονται οι όροι υγιεινήςκαι ασφάλειας της εργασίας στις ελληνικές επιχειρήσεις σύμφωνα με τη κείμενη νομοθεσία; γ)Έλεγχος και εκτίμηση της αποτελεσματικότητας των επενδύσεων για τη βελτίωση τωνσυνθηκών εργασίας με ταυτόχρονο καθορισμό της δυναμικής αλληλοσύνδεσης και εξάρτησηςμεταξύ της αύξησης παρομοίων επενδύσεων και αποτελεσμάτων από τη βελτίωση του. δ)Εκτίμηση της κατάστασης που αφορά τις Εργασιακές Σχέσεις στο πλαίσιο λειτουργίας τωνεπιχειρήσεωνΗ έρευνα που πραγματοποιήθηκε ήταν ποιοτική, με χρησιμοποίηση της ατομικήςσυνέντευξης βάθους σε 46 στελέχη επιχειρήσεων στους νομούς Σερρών και Θεσσαλονίκης.Για τους σκοπούς της έρευνας σαν μέθοδος δειγματοληψίας επιλέχθηκε η τυχαία στρωματικήαναλογική δειγματοληψία με τυχαίο μη ενιαίο δείγμα. Ακολούθησε συζήτηση τωναποτελεσμάτων και εξήχθησαν χρήσιμα συμπεράσματα που εξυπηρέτησαν τους στόχους τηςέρευνας.
Η συμβολή της διεγχειρητικής υψηλής ανάλυσης μανομετρίας (MRM) στη βελτίωση των αποτελεσμάτων και μείωση των επιπλοκών της χειρουργικής θεραπείας της αχαλασίας οισοφάγου
Authors: Τριανταφύλλου Σταματίνα
Published: September 2021

ΕΙΣΑΓΩΓΗ. Οι σύγχρονες θεραπευτικές επιλογές στην αντιμετώπιση της αχαλασίας οισοφάγου περιλαμβάνουν την ενδοσκοπική διαστολή, την ενδοσκοπική μυοτομή (ΡΟΕΜ) και τη λαπαροσκοπική μυοτομή σε συνδυασμό με μερική θολοπλαστική, η οποία είναι η πιο αποτελεσματική προσέγγιση με ποσοστό επιτυχίας που αγγίζει το 90%. Η διεγχειρητική χρήση συμβατικής μανομετρίας έχει προταθεί στο παρελθόν με ποικίλα αποτελέσματα. ΣΤΟΧΟΣ ΤΗΣ ΜΕΛΕΤΗΣ. Στόχος της παρούσας μελέτης είναι η παρουσίαση της ταυτόχρονης και συνεχούς καταγραφής της λαπαροσκοπική μυοτομής και θολοπλαστικής στην αχαλασία οισοφάγου με τη διεγχειρητική χρήση Μανομετρίας Υψηλής Ανάλυσης (HRM) και η εκτίμηση του μετεγχειρητικού αποτελέσματος στα πλαίσια επίτευξης υψηλότερων ποσοστών επιτυχίας του χειρουργείου. ΑΣΘΕΝΕΙΣ-ΜΕΘΟΔΟΙ. Συγκεντρώσαμε ασθενείς με αχαλασία οισοφάγου, μεταξύ του χρονικού διαστήματος Νοέμβριος 2013- Ιούλιος 2016, που υποβλήθηκαν σε HRM και αξιολόγηση της κλινικής τους εικόνας με Eckardt Scores (ES) πριν και μετά από εξατομικευμένη λαπαροσκοπική μυοτομή και θολοπλαστική με διεγχειρητική μανομετρική καθοδήγηση με τη βοήθεια της HRM. ΑΠΟΤΕΛΕΣΜΑΤΑ. Από τους 24 ασθενείς, 20 ολοκλήρωσαν τις μελέτες HRM. 20% των ασθενών ταξινομήθηκαν ως αχαλασία τύπου Ι, 55% ως τύπου ΙΙ και 25% ως τύπου ΙΙΙ. Σύμφωνα με τα διεγχειρητικά μανομετρικά ευρήματα, εννέα μυοτομές επεκτάθηκαν περαιτέρω και 13 θολοπλαστικές τροποποιήθηκαν. Μετεγχειρητικά, μειώθηκε τόσο η μέση πίεση ηρεμίας (16.1 vs. 41.9) όσο και η μέση υπολειπόμενη πίεση (9 vs. 28.7) του Κάτω Οισοφαγικού Σφιγκτήρα (ΚΟΣ), ενώ και το ES βελτιώθηκε σε στατιστικά σημαντικό βαθμό (0.7 vs. 6.9) σε μέσο χρόνο μετεγχειρητικής παρακολούθησης 17.7 μήνες. Οι παράμετροι της HRM που αφορούν στον Άνω Οισοφαγικό Σφιγκτήρα (ΑΟΣ) δε μεταβλήθηκαν σημαντικά. Αναφορικά με την κινητικότητα του σώματος του οισοφάγου, η μόνη παράμετρος που μειώθηκε σε σημαντικό βαθμό ήταν το Distal Contractile Integral (DCI) (1382.64 vs. 3745.24). ΣΥΜΠΕΡΑΣΜΑ. Η διεγχειρητική εφαρμογή της HRM μας δίνει το πλεονέκτημα της συνεχούς και άμεσης καταγραφής των μανομετρικών μεταβολών κάθε χειρουργικού χειρισμού και τη δυνατότητα ακριβούς εντόπισης σημείων με υπολειπόμενη αυξημένη πίεση κατά τη διάρκεια του χειρουργείου. Πρόκειται για μία ασφαλή τεχνική που πιθανά βελτιώνει το ποσοστό επιτυχίας της καθιερωμένης Heller- Dor τεχνικής εξατομικεύοντας την τεχνική.
Ψυχανάλυση και επιστημολογία
Authors: Κωνσταντοπούλου Βασιλική-Ιωάννα
Published: September 2021

H διατριβή επικεντρώνεται στην ανίχνευση της εσωτερικής λογικής συγκρότησης κεντρικών εννοιών και υποθέσεων του φροϋδικού προτύπου γνώσης, εξεταζόμενων υπό το πρίσμα του προβλήματος της κανονιστικότητας. Με κεντρική ενότητα μελέτης τη φροϋδική θεώρηση, και αναλύοντας παράλληλα μεταγενέστερες τροπικότητες της ψυχαναλυτικής θεωρίας, η διατριβή εστιάζει στην επιστημολογική πραγμάτευση κεντρικών κανόνων της ψυχανάλυσης, στο επίπεδο της θεωρίας, της θεραπευτικής τεχνικής και των ψυχαναλυτικών ερμηνειών του πολιτισμού. Η αναδρομική θεώρηση στην προσέγγιση της επιστημονικής γνώσης, και ειδικότερα οι θέσεις του ρεύματος της γαλλικής επιστημολογίας, αποτελούν βασική αναφορά για τη διαμόρφωση των αναλυτικών αξόνων της διατριβής.
Διεθνή λογιστικά πρότυπα, προϋπολογισμός και έλεγχος στον ιδιωτικό και δημόσιο τομέα
Authors: Σπανός Παναγιώτης
Published: September 2021

Σκοπός της παρούσας διατριβής είναι η διερεύνηση της δυνατότητας σύγκλισης των μηχανισμών προϋπολογισμού και ελέγχου μεταξύ του Ιδιωτικού και Δημοσίου τομέα στη βάση της προτυποποίησης των οικονομικών γεγονότων κατά τα Διεθνή Λογιστικά Πρότυπα. Η ανάγκη προκύπτει από την συνεχή τάση υιοθέτησης των διαχειριστικών διαδικασιών που ακολουθούνται στον Ιδιωτικό τομέα στις αντίστοιχες των οντοτήτων του Δημοσίου, τάση η οποία εκφράζεται μέσω της θεωρίας του New Public Management (NPM). Από την έρευνα προκύπτει ότι η κοινή δομή των οικονομικών καταστάσεων κατά τα IAS/IFRS και IPSAS, επιτρέπει τη σύγκλιση των μηχανισμών του προϋπολογισμού και του ελέγχου μεταξύ Δημοσίου και Ιδιωτικού τομέα. Η συμβολή της παρούσας έρευνας έγκειται στη δυνατότητα ανάπτυξης υποδειγμάτων προϋπολογισμού και ελέγχου που εφαρμόζονται σε οντότητες του Ιδιωτικού τομέα, σε αντίστοιχες του Δημοσίου, διατηρώντας παράλληλα τη διαφορετικότητα στη κατεύθυνση των μηχανισμών από τους οποίους προκύπτουν. Με αυτό τον τρόπο ενισχύεται η λογοδοσία και η διαδικασία λήψης αποφάσεων στο Δημόσιο τομέα συμβάλλοντας παράλληλα σε περαιτέρω συζητήσεις περί της ουσιαστικής αποτελεσματικότητας της εφαρμογής τεχνικών του Ιδιωτικού τομέα σε οντότητες του Δημοσίου.
Development of a dynamic stochastic neutronics code for the analysis of conventional and hybrid nuclear reactors
Authors: Ξενοφώντος Θάλεια
Published: September 2021

Η ανάγκη λεπτομερούς προσομοίωσης ενός πυρηνικού αντιδραστήρα, ειδικά στις περιπτώσεις διατάξεων με περίπλοκη γεωμετρία και σύσταση καυσίμου, επέβαλε την ολοένα και αυξανόμενη χρήση των στοχαστικών (Monte Carlo) νετρονικών κωδίκων. Εκτός αυτού, απαιτούνται επιπλέον εγγενείς δυνατότητες στους στοχαστικούς κώδικες που αφορούν κυρίως σε προσομοιώσεις της χρονικής μεταβολής της ισοτοπικής σύστασης του καυσίμου σε συνδυασμό με την ενσωμάτωση της θερμοϋδραυλικής ανάδρασης. Επιπροσθέτως, ο σχεδιασμός καινοτόμων σχεδίων πυρηνικών αντιδραστήρων, όπως των Αντιδραστήρων Οδηγούμενων από Επιταχυντή (ΑΟΕ), δημιούργησε πρόσθετες απαιτήσεις στις δυνατότητες των κωδίκων προσομοίωσης. Πιο συγκεκριμένα, ο συνδυασμός επιταχυντή και πυρηνικού αντιδραστήρα στους ΑΟΕ, απαιτεί την προσομοίωση αμφότερων των υποσυστημάτων για την ολοκληρωμένη ανάλυση του συστήματος. Επομένως, ανακύπτει η ανάγκη για εξελιγμένα εργαλεία προσομοίωσης τα οποία θα είναι ικανά να καλύψουν το ευρύ ενεργειακό φάσμα των νετρονίων που παρατηρείται στα προαναφερθέντα συστήματα. Στα πλαίσια αυτής της εργασίας, ο ANET, ένας νέος στοχαστικός κώδικας νετρονικής ανάλυσης αναπτύχθηκε με σκοπό να ικανοποιήσει τις ακόλουθες απαιτήσεις: α) την αξιοπιστία στην προσομοίωση ορισμένων παραμέτρων του αντιδραστήρα που είναι σημαντικές για την ασφάλεια, π.χ. την κρισιμότητα του αντιδραστήρα, τις νετρονικές ροές και τους ρυθμούς αντιδράσεων, β) τον δυναμικό υπολογισμό της εξάντλησης καυσίμου καθώς και των αλλαγών της ισοτοπικής σύστασης του καυσίμου και γ) τη βελτίωση των προσομοιώσεων ΑΟΕ, βελτιώνοντας κατ’ αυτόν τον τρόπο και τη δυνατότητα διαχείρισης υπερουράνιων πυρηνικών αποβλήτων. Για την επαλήθευση και την επικύρωση των δυνατοτήτων του ANET χρησιμοποιήθηκαν δεδομένα από διάφορες διατάξεις και διεθνείς πρότυπες αναλύσεις προβλημάτων (benchmarks) σε συνδυασμό με προσομοιώσεις εν παραλλήλω από άλλους διεθνώς αναγνωρισμένους στοχαστικούς ή ντετερμινιστικούς νετρονικούς κώδικες. Τα αποτελέσματα που προέκυψαν δείχνουν ότι ο ANET έχει τη δυνατότητα να υπολογίζει σωστά σημαντικές παραμέτρους κρίσιμων ή υποκρίσιμων συστημάτων. Επιπλέον, η προκαταρκτική εφαρμογή του ANET σε προβλήματα υπολογισμού εξάντλησης καυσίμου παρέχει πολύ υποσχόμενα αποτελέσματα δεδομένου ότι υποδεικνύει την ικανότητα του κώδικα να παρέχει εγγενώς μια λογική πρόβλεψη για την χρονική εξέλιξη της σύστασης του πυρηνικού καυσίμου. Τέλος, η εγγενής δυνατότητα του ANET να αναλύει ΑΟΕ αποδείχθηκε από την επιτυχή απόδοση του κώδικα όσον αφορά στην ανάλυση ενός πρωτότυπου λειτουργούντος ΑΟΕ πληρώντας τις προϋποθέσεις ενός εξελιγμένου στοχαστικού νετρονικού κώδικα με πεδίο εφαρμογής τους συμβατικούς αλλά και καινοτόμους πυρηνικούς αντιδραστήρες σχάσης.
Επιδημιολογική διερεύνηση τοξοκαρίασης (T.canis) στην Αττική
Authors: Παπαβασιλόπουλος Βασίλειος
Published: September 2021

Η Toxocara canis συνιστά μια παρασιτική ανθρωποζωονόσο της οποίας τα αποτελέσματα είναι σοβαρά για τον άνθρωπο. Παρουσιάζει δυο σύνδρομα το σύνδρομο της οφθαλμικής μετανάστευσης της larvas 3ου σταδίου με πιθανότητες τύφλωσης (κυρίως στα παιδιά) και της μετανάστευσης στα σπλάχνα VLM (viscerallarva migrans). Το στοιχείο που μολύνει είναι τα εμβρυοφόρα ωάρια και λαμβάνονται από το χώμα δια της αφανούς χωματοφαγίας (κοπροφαγία)μολυσμένου χώματος.Στη μελέτη μας εξετάσαμε τα χώματα πολλών περιοχών της Αθήνας και της Αττικής και συγχρόνως ανιχνεύσαμε αντισώματα έναντι τοξοκάρας, στον ορό ατόμων όλων των ηλικιών με ELISA.Αναφέρθησαν: η ανάλυση των χωμάτων σε ποσοστό επί της εκατό %, η δεδιερεύνηση των αντισωμάτων σε άτομα δραστηριοποιούμενα στους χώρους αυτούς και πάλι σε ποσοστό επί της εκατό %. Από τη στατιστική επεξεργασία των αποτελεσμάτων εμφανίστηκε συσχέτιση της επιμόλυνσης των χωμάτων με την θετικότητα των ορολογικών εξετάσεων.
Σχεδιασμός σύνθεση και αξιολόγηση αναλόγων των ανοσοκυρίαρχων επιτόπων των προτεϊνών της μυελίνης που εμπλέκονται στη σκλήρυνση κατά πλάκας
Authors: Ταπεινού Ανθούλα
Published: September 2021

Το αντικείμενο της παρούσας διατριβής ήταν η ανάπτυξη νέων ενώσεων, αναλόγων των ανοσοκυρίαρχων επιτόπων των πρωτεϊνών της μυελίνης, που εμπλέκονται στη Σκλήρυνση Κατά πλάκας (ΣΚΠ). Συγκεκριμένα, μελετήθηκαν δύο διαφορετικές στρατηγικές, που πιθανώς θα μπορούσαν να αποτελέσουν βάση για την ανάπτυξη νέων προσεγγίσεων στην αντιμετώπιση της ασθένειας. Για το σκοπό αυτό συντέθηκαν πεπτιδικά ανάλογα με βάση τους ανοσοκυρίαρχους επιτόπους MOG35-55 και MBP85-99. Η πρώτη προσέγγιση στοχεύει στην ανοχή του ανοσοποιητικού συστήματος μέσω των δενδριτικών κυττάρων, με τη χρήση πεπτιδικών αναλόγων συζευγμένων με τον πολυσακχαρίτη μαννάνη (πολυμανόζη). Τα συντιθέμενα ανάλογα χρησιμοποιήθηκαν σε πειράματα τοξικολογικής, in vivo και in vitro αξιολόγησης. Πραγματοποιήθηκε σύζευξη πεπτιδικών αναλόγων στη μαννάνη μέσω μιας γέφυρας [KG]5. Αναπτύχθηκε μεθοδολογία SDS-PAGE για τον έλεγχο των συζευγμάτων, καθώς και για τον προσδιορισμό βέλτιστων συνθηκών σύζευξης. Επίσης πραγματοποιήθηκε μελέτη σταθερότητας του συζεύγματος Mannanoxidized-[KG]5MOG35-55(Pro42).Η δεύτερη προσέγγιση, περιλαμβάνει το σχεδιασμό τη σύνθεση και την αξιολόγηση ενός συζεύγματος που αποτελείται από τον επίτοπο MBP85-99 και τροποποιημένη ανθρακινόνη. Η σύζευξη πραγματοποιήθηκε μέσω μια γέφυρας (Ahx)6 και δισουλφιδικού δεσμού, με στόχο να επιτευχθεί επιλεκτική ανοσοκαταστολή του ανοσοποιητικού συστήματος. Το συντιθέμενο ανάλογο αξιολογήθηκε για την ανασοκατασταλτική του δράση στην ανθρώπινη καρκινική σειρά Jurkat. Επίσης, πραγματοποιήθηκαν μελέτες ανοσοφθορισμού για τον εντοπισμό του στο κύτταρο και για τον ρόλο του δισουλφιδικού δεσμού σε συνδυασμό με τη δράση της αναγωγάσης της θειορεδοξίνης. Διαπιστώθηκε επιπλέον, η ικανότητα πρόσδεσης του συζεύγματος με την πρωτεΐνη HLA II DRΒ1-1501, η οποία έγινε προσπάθεια να εκφραστεί και να απομονωθεί από την κυτταρική σειρά HEK293, μέσω τεχνικής ανασυνδυασμένου DNA. Προέκταση της μελέτης αυτής είναι η ενσωμάτωση του συζεύγματος σε HLA II ειδικά-τετραμερή τα οποία θα χρησιμοποιηθούν για in vivo και in vitro αξιολόγηση. Τα εγκεφαλιτογόνα Τ κύτταρα, δύναται να αναγνωρίσουν το πεπτιδικό ανάλογο το οποίο θα βρίσκεται σε τετραμερές, με αποτέλεσμα την προσέγγιση σε αυτά της ανοσοκατασταλτικής ένωσης που θα μπορούσε να τα οδηγήσει σε επιλεκτική ανοσοκαταστολή.
Το πρόβλημα των αξιών στο δημοτικό σχολείο
Authors: Καμπούρμαλη Ιωάννα
Published: September 2021

O εντοπισμός και η αποσαφήνιση των τεσσάρων αξιών, της Δημοκρατίας, της Ελευθερίας, της Δικαιοσύνης και της Ειρήνης, όπως αυτές ορίζονται από το Διαθεματικό Ενιαίο Πλαίσιο Προγραμμάτων Σπουδών (Δ.Ε.Π.Π.Σ) και το Αναλυτικό Πρόγραμμα Σπουδών (Α.Π.Σ. ) και από το διδακτικό υλικό της Ιστορίας της Δ΄ τάξης του Δημοτικού (Σχολικό Εγχειρίδιο, Βιβλίο Δασκάλου, Τετράδιο Εργασιών Μαθητή), με σκοπό την ανάδειξη των ανωτέρω αξιών καθώς η διερεύνηση των θεμελιωδών τρόπων κατανόησης των συγκεκριμένων αξιών από την «επίσημη» σχολική εκπαίδευση, σε μια ορισμένη φάση της αντιληπτικής, συναισθηματικής και ηθικής ανάπτυξης των μαθητών και των μαθητριών. Για την υλοποίηση των παραπάνω στόχων η διατριβή ακολουθεί δυο κατευθύνσεις. Μια θεωρητική, κατά την οποία ορίζεται εννοιολογικά το περιεχόμενο των αξιών της Δημοκρατίας, της Ελευθερίας, της Δικαιοσύνης και της Ειρήνης, ο ρόλος της Παιδείας και ο ρόλος της Ιστορίας στην παιδαγωγική διάσταση των αξιών και μια κατεύθυνση εμπειρική, ώστε, μέσα από συγκεκριμένες μεθοδολογικές επιλογές και ερευνητικά εργαλεία, να επεξεργαστούμε στατιστικά τα στοιχεία που προέκυψαν από την έρευνά μας. Η διδακτική μεθοδολογία και παιδαγωγική των αξιών αποτελεί ένα προσφιλές πεδίο έρευνας στο χώρο της ελληνικής εκπαίδευσης με πληθώρα αξιόλογων συμβολών στην νεοελληνική βιβλιογραφία. μιας βαθμιαίας συνειδητοποίησης εκ μέρους της εκπαιδευτικής κοινότητας ότι μονάχα μία εκ νέου έμφαση στη διδασκαλία των αξιών και τους τρόπους εμπέδωσής τους μέσα στο χώρο του σχολείου θα μπορούσε δυνητικά να λειτουργήσει ως ανάχωμα απέναντι στα ποικίλα δυστοπικά σενάρια του παρόντος και του μέλλοντος, να εγγυηθεί την ηθική ευαισθητοποίηση των μαθητών και να συμβάλλει στην ηθική ωρίμανση τόσο της προσωπικότητάς τους, όσο και της κοινωνίας γενικότερα. Ως βασικά ερευνητικά εργαλεία της μελέτης μας χρησιμοποιήθηκαν για την ποιοτική και ποσοτική ανάλυση είναι ένα φύλλο παρατήρησης, το οποίο χρησιμοποιήθηκε σε κάθε τμήμα τέσσερις (4) φορές, το ερευνητικό λογισμικό, SPSS22για την ποσοτική ανάλυση, ένα ειδικό ερωτηματολόγιο, για τα τη συλλογή των δημογραφικών στοιχείων των συμμετεχόντων/ουσών στην έρευνά μας (φύλο, ηλικία, χρόνια εκπαιδευτικής υπηρεσίας, σπουδές και είδος της σχολικής μονάδας στην οποία επιτελείται το μάθημα), για την ποιοτική ανάλυση η ημιδομημένη συνέντευξη και η τριγωνοποίηση. Μετά την επιμόρφωση των εκπαιδευτικών σε ζητήματα παιδαγωγικής και διδακτικής των αξιών και υπογράμμισης και ανάδειξης των αξιών στο μάθημα της Ιστορίας της Δ΄ δημοτικού, και σε τρόπους ενεργοποίησης, παρώθησης και εμπλοκής των μαθητών στην αποτελεσματική επεξεργασία και εμπέδωσή των ανωτέρω αξιών, παρατηρήθηκε ποιοτικός μετασχηματισμός των απόψεων και των διδακτικών πρακτικών των εκπαιδευτικών σε ζητήματα ψυχολογικού κλίματος τάξης και παρώθηση των μαθητών και των μαθητριών σε διάλογο και σύνδεση της προβληματικής των αξιών με την καθημερινή τους εμπειρία.
Η ευθανασία στην ελληνική πραγματικότητα, προβληματισμοί και στάσεις των συγγενών των ασθενών που νοσηλεύονται στη ΜΕΘ
Authors: Γιάκης Νικόλαος
Published: September 2021

Εισαγωγή: Η ευθανασία αποτελεί ένα θέμα πρόκληση που έχει πλέον αποκτήσει ιδιαίτερη ιατρική, νομική πολιτική, κοινωνική ακόμα και οικονομική υπόσταση. Υπάρχουν χώρες που το νομοθετικό πλαίσιο που τάσσετε υπέρ της ευθανασίας υπό όρου και χώρες όπως και η Ελλάδα που ακόμη δεν έχουν θεσμοθετήσει κάτι συγκεκριμένο. Ο προβληματισμός και ο διάλογος για την ευθανασία πηγάζει ουσιαστικά από την εμφανή σύγκρουσή της με το δικαίωμα της ζωής, που σήμερα προστατεύεται διεθνώς και κατοχυρώνεται συνταγματικά, σχεδόν από όλες τις χώρες.Σκοπός: Σκοπός της παρούσας μελέτης είναι η διερεύνηση της γνώσης και στάσης των συγγενών/φίλων των ασθενών που νοσηλεύονται στην ΜΕΘ απέναντι στην ευθανασία.Υλικό – Μέθοδος: Μετά από έγκριση της μελέτης από το Επιστημονικό Συμβούλιο Γενικού Νοσοκομείου Αττικής δόθηκε αυτοσυμπληρούμενο ερωτηματολόγιο σε 143 συγγενείς/φίλους ασθενών βαρέως πασχόντων που νοσηλεύονταν στην ΜΕΘ και είχαν APACHEScore ≥ 20.Αποτελέσματα: Το 50,7% του δείγματος ήταν γυναίκες και το 33,6% ήταν οι γονείς του ασθενή. Το 62,9% των συμμετεχόντων θεωρούσε πιο σημαντική την ποιότητα ζωής του ασθενή τους σε σύγκριση με την αξία της ζωής τους. Το 48,3% του δείγματος της μελέτης ήταν υπέρ της ευθανασίας και το 66,4% γνώριζε λίγα/πολύ λίγα για την ευθανασία. Το 48,3% των ατόμων του δείγματος συμφωνούν να θεσμοθετηθεί η ευθανασία κάτω από συγκεκριμένες προϋποθέσεις. Βρέθηκαν στατιστικά σημαντικές συσχετίσεις (p<0,001) στην πρόθεση για συναίνεση διακοπής θεραπείας, με την ηλικία του ασθενή αλλά και την κατάσταση της υγείας του. Συμπεράσματα: Το ζήτημα της ευθανασίας αποτελεί πρόκληση για την κοινωνία. Η θεσμοθέτηση της διακοπής θεραπείας υπό προϋποθέσεις, συμπεριλαμβανομένου το δικαιώματος του ασθενή για αυτοδιαχείρισή, είναι σημαντικά θέματα που εντάσσονται σε επίπεδο νομικής, κοινωνικής, ηθικής και θρησκευτικής θεώρησης. Η ενημέρωση των πολιτών για την ευθανασία αποτελεί επιτακτική ανάγκη για την αλλαγή των στάσεων που αφορούν στη διακοπή θεραπείας.
Κοινωνία και κρατικές δομές στη Βαλκανική Χερσόνησο (13ος-15ος αι.)
Authors: Γκαρτζονίκα Έλενα
Published: September 2021

Η ιστορική έρευνα των χωρο-χρονικών ιδιαιτεροτήτων των υστερο-μεσαιωνικών χριστιανικών κρατικών σχηματισμών και των δομικών κοινωνικών ιδιαιτεροτήτων της Βουλγαρίας και Σερβίας στη Χερσόνησο του Αίμου, ως στόχος της παρούσας διατριβής, προσεγγίστηκε μέσω της κριτικής διερεύνησης της εξέλιξης του κεντρικής σημασίας φαινομένου του κερματισμού τους στις τέσσερις βασικές του διαστάσεις, πολιτική, οικονομική, κοινωνική και ιδεολογική –οπτική που δεν έχει απασχολήσει την έρευνα συγκριτικά. Παράλληλα με αυτές, στο Α΄ Μέρος εξετάζονται οι διπλωματικές, γεωπολιτικές, στρατιωτικές κι εκκλησιαστικές συγκυρίες που προκάλεσαν την ανάδειξη των δυο ισχυρότερων τοπικών ηγεμονικών δυνάμεων (βούλγαροι Ασέν και σέρβοι Νεμάνια): Οι διαφορετικοί τύποι εξουσιών (πολιτική –ευγένειας/ αριστοκρατική–, στρατιωτική, οικονομική και εκκλησιαστική) που ανατίθεντο σε κάθε σημαίνοντα εκπρόσωπο των ανερχόμενων δυναστειών ή σε αντίπαλες κοινωνικές ομάδες όταν συμμαχούσαν με την ορθόδοξη βυζαντινή αυτοκρατορία ή τις ρωμαιοκαθολικές δυνάμεις, ανέδειξαν, από το 12ο αι., την καταλυτική εμπλοκή των τοπικών δυνάμεων στο πλέγμα εξουσιών της περιόδου και τους όρους άσκησης του νέου τύπου (τοπικού ή μη) ελέγχου σε διεκδικούμενες ή κατεχόμενες θέσεις με στρατηγική και οικονομική σημασία.Βάσει των νέων αυτών όρων κοινωνικής συγκρότησης και ανταγωνισμού, στο Β΄ Μέρος εξετάζονται, στη συγχρονία και τη διαχρονία έως το 15ο αι., οι επιμέρους δομές και φορείς των νέων ή νεότερων εξουσιών που προέκυπταν τοπικά, τα μέσα που χρησιμοποίησαν και οι κοσμικές ή εκκλησιαστικές σχέσεις που τις επέβαλαν ή/και σταθεροποίησαν –ό,τι αποτελεί στο μεσαίωνα το κράτος. Αποκρυπτογραφείται έτσι η λογική του ευρύτερου συστήματος εντός του οποίου αναδεικνύονταν και ενίοτε συντηρούνταν οι εν λόγω εστίες, παρά τη διασπορά ή/και αποδυνάμωσή τους. Οι λεπτομέρειες του εξελιγμένου αυτού πλαισίου και οι συνθήκες διαπλοκής του με την εν ροή ισλαμική επέλαση, που στηρίχτηκε στην προϋπάρχουσα διάσπαση εντείνοντάς τη, φωτίζονται με τη μετάφραση και χαρτογράφηση φαινομενικά ετερόκλητων σύγχρονων βυζαντινών, λατινικών, βουλγαρικών, σερβικών και ρωσικών αφηγήσεων. Παρά τη μορφολογική διατύπωσή τους κατά είδη (χρονογραφίες, διατάγματα, κανόνες, αγιογραφίες, νομίσματα, μνημειακές απεικονίσεις κ.ά.) και τη φόρτισή τους με συμβολισμούς και ιδεατές ή αναπροσδιορισμένες αλληλουχίες συμβάντων, η συνεξέτασή τους απέδειξε ότι αποτέλεσαν πρώτες (επ)αναδιατυπώσεις συγκεκριμένης ορθόδοξης κρατικής ιδεολογίας, κατ’ εντολή των αναφερθέντων εκπροσώπων, συγγενών και συμμάχων. Μέσω και αυτής, στο Γ΄ Μέρος, επεξηγείται παραδειγματικά πως τα χαρακτηριστικά των κερματισμένων εξουσιών, έχοντας εγκολπωθεί στο κυρίαρχο μοντέλο, επέτρεψαν τη διατήρηση ευρύτερου ενιαίου ιστορικού και ιδεολογικού πλαισίου στο βυζαντινο-σλαβικό κόσμο.
Advanced sampling and detection methods for exhaust particle emissions measurements
Authors: Αμανατίδης Σταύρος
Published: September 2021

Σκοπός της παρούσας διατριβής ήταν η μελέτη και αξιολόγηση προηγμένων μεθόδων δειγματοληψίας και ανίχνευσης για τη μέτρηση σωματιδιακών εκπομπών καυσαερίων από σύγχρονα οχήματα, και η εφαρμογή τους στη διερεύνηση των τεχνολογιών και παραμέτρων οι οποίες τις επηρεάζουν. Η μέθοδος δειγματοληψίας που αξιολογείται είναι ο Καταλυτικός Διαχωριστής, ένας καταλύτης μικρής κλίμακας με δυνατότητες οξείδωσης υδρογονανθράκων και αποθήκευσης θειικών συστατικών. Τα συγκεκριμένα χαρακτηριστικά δίνουν τη δυνατότητα εφαρμογής της συσκευής ως μεθόδου απομάκρυνσης πτητικών σωματιδίων, εναλλακτικής αυτής που ορίζει ο ισχύων ευρωπαϊκός κανονισμός για τη μέτρηση αριθμού στερεών σωματιδίων από κινητήρες και οχήματα. Η παρούσα μελέτη περιλαμβάνει τον λεπτομερή χαρακτηρισμό του καταλυτικού διαχωριστή στο εργαστήριο και αξιολόγηση της απόδοσής του σε τυπικές εφαρμογές μέτρησης. Οι μέθοδος ανίχνευσης σωματιδίων που μελετήθηκε είναι ο αισθητήρας «Pegasor Particle Sensor (PPS)». Η αρχή λειτουργίας του βασίζεται στην ηλεκτρική φόρτιση των σωματιδίων μέσω διάχυσης ιόντων. Ο αισθητήρας βαθμονομήθηκε και έπειτα αξιολογήθηκε σε εφαρμογές μέτρησης σωματιδιακών εκπομπών οχημάτων. Επιπρόσθετα, αναπτύχθηκε μια πρωτότυπη μέθοδος ανίχνευσης σωματιδίων, στην οποία δόθηκε η ενδεικτική ονομασία «dual PPS». Η μέθοδος αυτή δίνει τη δυνατότητα εκτίμησης του μέσου μεγέθους σωματιδίων, βάσει του οποίου μπορεί να γίνει ακριβέστερος υπολογισμός των σωματιδιακών συγκεντρώσεων. Μέσω της εφαρμογής των ανωτέρω μεθόδων δειγματοληψίας και μέτρησης, πραγματοποιήθηκε διερεύνηση των παραμέτρων οι οποίες επηρεάζουν τις σωματιδιακές εκπομπές μηχανοκίνητων οχημάτων. Σε αυτές περιλαμβάνονται οι συσκευές αντιρρύπανσης, ο τύπος κινητήρα, η θερμοκρασία περιβάλλοντος, το προφίλ οδήγησης, και οι τεχνολογίες εξοικονόμησης καυσίμου.
Analytic properties of sparse graphs and hypergraphs
Authors: Καραγεώργος Θεόδωρος
Published: September 2021

Η παρούσα διδακτορική διατριβή έχει τρεις στόχους. Ο πρώτος στόχος είναι να παρουσιάσουμε μια καινούρια τεχνική απόδειξης regularity λημμάτων για συγκεκριμένες οικογένειες τυχαίων μεταβλητών. Ο δεύτερος στόχος είναι να ορίσουμε οικογένειες υπεργραφημάτων που ικανοποιούν counting και removal λήμματα και ο τρίτος είναι να παρουσιάσουμε εφαρμογές των προηγουμένων.
Ανάπτυξη και εφαρμογή μοντέλου έκβασης αγωνιστικών επεισοδίων στην πετοσφαίριση ανδρών
Authors: Δρίκος Σωτήριος
Published: September 2021

Η Πετοσφαίριση είναι παιχνίδι μηδενικού αθροίσματος, η αγωνιστική επιτυχία του οποίου εξαρτάται από το αποτέλεσμα της εκτέλεσης των τεχνικών δεξιοτήτων και των τακτικών επιλογών. Οι σταθερές διαδοχές των αγωνιστικών ενεργειών στην Πετοσφαίριση, μπορούν να χαρακτηρισθούν ως καταστάσεις ομογενούς μαρκοβιανής αλυσίδας και να περιγραφούν με τη δημιουργία μαρκοβιανού πίνακα μετάβασης. Με στόχο τον υπολογισμό των πιθανοτήτων μετάβασης και τη δημιουργία της εκ των υστέρων κατανομής έγινε παραδοχή πολυωνυμικής πιθανοφάνειας. Χρησιμοποιήθηκε συζυγής Dirichlet κατανομή για τη δημιουργία της εκ των προτέρων κατανομής με γνώμη ειδικών του αθλήματος και με συντελεστή 0.1. Για την τελική εκτίμηση των τεχνικών δεξιοτήτων και των τακτικών επιλογών από την εκ των υστερών κατανομή υπολογίστηκαν τα δεδομένα με τη χρήση εκτιμητή Monte Carlo με 10.000 επαναλήψεις. Η ανάλυση βασίστηκε στον προτεινόμενο από τον Fellingham δείκτη σπουδαιότητας (Importance Index). Η εφαρμογή του μοντέλου έκβασης αγωνιστικών επεισοδίων έγινε με δεδομένα από την ανάλυση της αγωνιστικής απόδοσης, των πρωταθλητριών εθνικών ομάδων Ανδρών, Εφήβων, Παίδων στις πρόσφατες αντίστοιχες παγκόσμιες διοργανώσεις. Το μοντέλο περιέγραψε με ακρίβεια τις πιθανές μεταβάσεις μέχρι την έκβαση των αγωνιστικών επεισοδίων. Τα ευρήματα της έρευνας έδειξαν ότι η σπουδαιότητα των τεχνικών δεξιοτήτων και τακτικών επιλογών δε διαφοροποιείται στις ηλικιακές κατηγορίες της Πετοσφαίρισης Ανδρών. Προκειμένου να εντοπισθούν σημαντικές δεξιότητες με περιορισμένο μέγεθος δείγματος προτάθηκε ως συμπληρωματικός του δείκτη σπουδαιότητας ο δείκτης ασυμμετρίας, λόγος ημιδιαφοράς ποσοστημορίων (QMR).
Πειραματική απομόνωση και μεταμόσχευση μεσεγχυματικών κυττάρων σε πρότυπο ηπατικής βλάβης σε αρουραίους
Authors: Φερέτης Θεμιστοκλής
Published: September 2021

Απομόνωση μεσεγχυματικών βλαστοκυττάρων από υποδόριο λίπος αρσενικών αρουραίων του γένους Wistar και μεταμόσχευση σε θυληκούς αραουραίους του ίδιου γένους σε έδαφος οξείας ηπατικής βλάβης από ακεταμινοφαίνη. Επιτυχής εντοπισμός των μεταμοσχευμένων βλαστοκυττάρων με τη μέθοδο του in situ υβριδισμού για το Υ χρωμόσωμα, περιορισμός της έκτασης της ηπατικής βλάβης στην παθολογοανατομική εξέταση, βελτίωση των βιοχημικών παραμέτρων ηπατικής βλάβης και αύξηση του αναγεννητικού ρυθμού των ηπατοκυττάρων.